ብዝሀነትን በሚገባ በማስተናገድ አንድ የፖለቲካና የኢኮኖሚ ማህበረሰብ መገንባት እንደሚገባ ተገለፀ
ጅግጅጋ ህዳር 28/2006/ዋኢማ/ – ብዝሀነትን በሚገባ በማስተናገድ አንድ የፖለቲካና የኢኮኖሚ ማህበረሰብ በመገንባት የህዝቦችን የእኩል ተጠቃሚነት ዋስትና ይበልጥ ማረጋገጥ እንደሚገባ የህዝብ ተወካዮች ምክር ቤት አፈ-ጉባዔ አስታወቁ ፡፡አፈ-ጉባዔ አቶ አባ ዱላ ገመዳ በጅግጅጋ ከተማ በመካሄድ ላይ ባለው 8ኛው የብሔሮች ብሔረሰቦችና ህዝቦች በዓል አከባበር አንዱ በሆነው የፓናል የውይይት መድረክ ማጠቃለያ ላይ እንደተናገሩት፤ ብዝሀነትን በሚገባ ለማስተናገድ የሚያስችለውን፣ የህዝቦችን የእኩል ተጠቃሚነት ለማረጋገጥ ዋስትና ያለው የዴሞክራሲያዊ አንድነት ግንባታን ማጠናከር ይገባል፡፡ የዴሞክራሲያዊ አንድነት ግንባታን በማጠናከር ማህበረሰብ በመገንባት ዋስትና ያለውን የዴሞክራሲያዊ አንድነት ግንባታውን አጠናክሮ መቀጠልና በአንድ ብሔራዊ የልማት ርዕዮት በሆነው የልማታዊ ዴሞክራሲያዊ ፖለቲካዊ ኢኮኖሚ ላይ ማተኮር  እንደሚጠበቅም አቶ አባዱላ ተናግረዋል፡፡ የሀገሪቱን ህዳሴ ይበልጥ ለማረጋገጥ ብሔሮች ብሔረሰቦችና ህዝቦች ያሏቸውን የኋላ ታሪክ በሚገባ በማወቅ ለቀጣዩ ትውልድ እንዲያውቀው ማድረግ እንደሚገባ ጠቁመው፤ ይህም የተጀመሩ የልማት ስራዎችን ይበልጥ ለማፋጠን አይነተኛ ሚና ይጫወታል ሲሉ አቶ አባዱላ ገልፀዋል፡፡የህጎች የበላይ የሆነውን ህገ መንግስቱ የፀደቀበትን የብሔሮች ብሔረሰቦችና ህዝቦች በዓልን ስናከብር  በአመት አንድ ጊዜ ብቻ ማክበር የለብንም ያሉት አፈ-ጉባዔው፤ በምናከናውናቸውና በምንሰራቸው የልማት ስራዎች ውስጥ ሁሉ በማካተት አመቱን በሙሉ ማክበር አለብን ሲሉ ተናግረዋል፡፡ሲምፖዚየሙን ሲያወያዩ የነበሩት አቶ አባይ ፀሀዬ በበኩላቸው፤ የህዝቦች የዘመናት ምኞትና የትግል ውጤት የሆነው ህገ መንግስቱ ሊጠናከር የሚችለው ብሔራዊ መግባባትን መፍጠር ሲቻል ነው ካሉ በኋላ፤ ህብረተሰቡም ከራሱ ተሞክሮ ጋር በማዋሀድ የኢትዮጵያን ህዳሴ ማረጋገጥ አለበት በማለት ተናግረዋል፡፡ለሁለት ቀናት በተካሄደው ሲምፖዚየም የተለያዩ ርዕሰ ጉዳዮች ላይ ውይይት የተካሄደ ሲሆን፤ በተለይም በዛሬው ዕለት የፌዴራሊዝምና የዴሞክራሲያዊ አንድነት ግንባታ በኢትዮጵያ ፌዴራላዊ ዴሞክራሲያዊ ሪፐብሊክ ሕገ-መንግስት ላይ ትኩረት ተወጥቶት ተወያይተውበታል፡፡በውይይቱ ወቅትም የቅድመ ፌዴራል ኢትዮጵያ፣ የፌዴራሊዝምና የዴሞክራሲያዊ አንድነት ጥያቄ፣ ፌዴራሊዝምና ዴሞክራሲያዊ አንድነት በኢፌዴሪ ሕገ መንግስት፣ የኢፌዴሪ ሕገ መንግስትና በዴሞክራሲያዊ አንድነት ግንባታ የተገኹ ውጤቶችና በእኩልነት ላይ የተመሰረተ የዴሞክራሲያዊ አንድነት በማስፈን ሂደት ትኩረት የሚሹ ጉዳዮች ላይና የመፍትሔ ሀሳቦቻቸው ላይ ተወያይተዋል፡፡በውይይቱ ወቅትም ከመድረኩ የተለያዩ ጥያቄዎች ተነስተው ውይይት የተካሂደባቸው ሲሆን፤ ከመድረኩም ምላሽ ተሰጥቶባቸዋል፡፡ለሁለት ቀናት በተካሄደው ሲምፖዚየሙ በርካታ ሚኒስትሮች፣ የክልል ርዕሰ መስተዳድሮች፣ ከፍተኛ የመንግስት ባለስልጣናትና ከተለያዩ ክልሎች የተውጣጡ እንግዶች መገኘታቸውን ዋልታ ኢንፎርሜሽን ማዕከል ዘግቧል፡፡